ปล่อยพันธุ์ปูคืนสู่ทะเลบางขุนเทียน หนุนฟื้นฟูทรัพยากรประมงชายฝั่ง สร้างความยั่งยืนอาชีพให้เกษตรกรชาวประมง
นายสากล ม่วงศิริ ผู้ช่วยรัฐมนตรีว่าการกระทรวงการพัฒนาสังคมและความมั่นคงของมนุษย์ และนายเฉลิมชัย สุวรรณรักษ์ รองอธิบดีกรมประมง เป็นผู้แทนมอบพันธุ์ปูทะเลให้แก่เกษตรกรและชาวประมง ณ วัดธรรมคุณาราม เขตบางขุนเทียน กรุงเทพมหานคร ภายใต้กิจกรรมปล่อยพันธุ์ปูทะเล “คืนปูสู่ธรรมชาติ” ภายใต้โครงการฟื้นฟูทรัพยากรประมงชายฝั่ง มอบพันธุ์ปูทะเลจำนวนกว่า 250,000 ตัว ผ่านผู้นำชุมชน 11 ชุมชน เพื่อนำไปปล่อยฟื้นฟูสู่ทะเลบางขุนเทียน กิจกรรมอยู่ภายใต้มาตรการป้องกัน COVID - 19 อย่างเคร่งครัด ตามแนวทางปฏิบัติของกระทรวงสาธารณสุข โดยมีการจำกัดจำนวนผู้ร่วมกิจกรรมไม่เกิน 50 คน เน้นการรักษาระยะห่าง มีการตรวจวัดอุณหภูมิร่างกายและเข้มงวดการใส่หน้ากากอนามัยตลอดการจัดกิจกรรม พร้อมให้ผู้ร่วมกิจกรรมทุกคนลงทะเบียนผ่านแอปพลิเคชันไทยชนะด้วยรองอธิบดีกรมประมง เปิดเผยว่า เนื่องจากปัจจุบันทรัพยากร “ปูทะเล” ในธรรมชาติมีแนวโน้มลดลงอย่างต่อเนื่อง อันเป็นผลมาจากระบบนิเวศที่เปลี่ยนแปลงไปและการทำการประมงที่เกินกำลังการผลิต นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ จึงมีนโยบายให้กรมประมงเร่งฟื้นฟูทรัพยากรสัตว์น้ำชนิดต่างๆ ที่มีความสำคัญทางเศรษฐกิจเพื่อให้สอดคล้องกับความต้องการของผู้บริโภคและเพิ่มโอกาสในการประกอบอาชีพให้กับพี่น้องเกษตรกรชาวประมงมากขึ้น ขณะที่กรมประมงมีเป้าหมายพัฒนาและเพิ่มกำลังการผลิต พร้อมส่งเสริมการเพาะเลี้ยงปูทะเลให้เป็นสัตว์น้ำเศรษฐกิจชนิดใหม่ เพื่อให้สามารถสร้างอาชีพและรายได้ที่มั่นคงแก่เกษตรกรชาวประมง โดยพัฒนาและเพิ่มกำลังผลิตจนสามารถจำหน่ายพันธุ์ปูทะเลให้เกษตรกรนำไปเพาะเลี้ยงได้ไม่น้อยกว่าปีละ 500,000 ตัว สำหรับการเพิ่มปริมาณทรัพยากรปูทะเลให้กลับคืนความอุดมสมบูรณ์ในบริเวณพื้นที่เขตบางขุนเทียน ซึ่งเป็นพื้นที่เดียวของกรุงเทพมหานครที่มีชายฝั่งทะเลความยาวประมาณถึง 5 กิโลเมตร เป็นการปล่อยพันธุ์ปูทะเลในขนาดที่มีความเหมาะสม ซึ่งจะทำให้มีอัตราการรอดสูง สามารถเจริญเติบโตกลายเป็นพ่อแม่พันธุ์ได้ต่อไป